Aantygings oor SAR-dodetal verwerpSoldate sing Dinsdag tot eer van hul gevalle kollegas by Swartkop-lugmagbasis Foto: Werner Beukes/SAPA Die weermag het aantygings dat meer as 13 Suid-Afrikaanse soldate in die SAR gesterf het, afgemaak. “Die Suid-Afrikaanse Nasionale Weermag (SANW) verwerp berigte wat aanvoer dat meer as 13 soldate in die Sentraal-Afrikaanse Republiek (SAR) gesterf het,” het brig.gen. Xolani Mabanga, woordvoerder van die SANW, Donderdag gesê. Hy het nie op sy een paragraaflange verklaring uitgebrei nie. Franse nuusagentskap AFP het vroeër berig SAR-rebelle voer aan die aantal Suid-Afrikaanse soldate wat in die skermutseling oorlede is, is tussen 36 en 50. Die weermag het gesê 13 soldate is dood. Benewens die wat dood is, is 27 troepe op 23 Maart gewond toe hulle deur Seleka-rebelle naby Bangui aangeval is. Maite Nkoana-Mashabane, minister van internasionale betrekkinge, het vroeër gesê die regering sal ondersoek instel na berigte wat die aantal Suid-Afrikaanse soldate wat dood is, bevraagteken. Sy sê amptelike verklarings dui aan dat die situasie in die SAR “chaoties” was. President Jacob Zuma het Woensdag aangekondig dat alle Suid-Afrikaanse troepe uit die gebied onttrek sal word.